Stazione Termini
Stazione Termini, (ital., 2. led pl. af termine 'mål, ende(station)'), Roms hovedbanegård, et markant eksempel på den ekspressive retning inden for den modernistiske arkitektur, der brød igennem efter 1945. Bygningen blev opført efter tegninger af bl.a. Eugenio Montuori (1907-82) og blev taget i brug 1950. Den består af en vældig hovedbygning i glas og beton med et dristigt formet tag over forhallen samt af to lange fløje på hver side af sporene.